Genocido konvencija| Konvencija dėl kelio užkirtimo genocido nusikaltimui ir baudimo už jį |
|  
Prie konvencijos prisijungusios valstybės |
| Data | 1948 m. gruodžio 9 d. (1948-12-09) |
| Vieta | Paryžius, Prancūzija |
| Šalys | 152 |

**Konvencija dėl kelio užkirtimo genocido nusikaltimui ir baudimo už jį** (angl. *Convention on the Prevention and Punishment of the Crime of Genocide, CPPCG*), trumpiau vadinama **Genocido konvencija** (angl. *Genocide Convention*) – tarptautinė sutartis, draudžianti genocidą ir įpareigojanti valstybes užkirsti kelią jo vykdymui. Tai pirmasis teisės dokumentas, kodifikuojantis genocidą kaip nusikaltimą. Konvencija priimta 1948 m. gruodžio 9 d. Jungtinių Tautų Generalinėje Asamblėjoje. Įsigaliojo 1951 m. sausio 12 d. Prie Genocido konvencijos prisijungusios 152 valstybės (2022).

Istorija
--------

Genocido konvencija priimta kaip atsakas į Antrojo pasaulinio karo žiaurumus (Holokaustas), kurie nebuvo teisiškai apibrėžti. Terminas „genocidas" pirmą kartą pavartotas 1944 m. lenkų teisininko Rafaelio Lemkino nacių politikai okupuotoje Europoje ir armėnų genocidui apibūdinti. Jis siekė, kad genocidas būtų pripažintas nusikaltimu pagal tarptautinę teisę.

Terminas teisiškai apibrėžtas 1946 m. Niurnbergo karo tribunolo kaltinamajame akte. Įtvirtintas 1946 m. JT Generalinės Asamblėjos rezoliucijoje, kurioje genocidas pripažintas tarptautiniu nusikaltimu ir raginama sudaryti įpareigojančią sutartį, kuri užkirstų kelią jo vykdymui ir numatytų bausmę už jį. Rezoliucijos pagrindu 1948 m. priimta Genocido konvencija.

Genocido apibrėžimas
--------------------

Konvencijoje genocidu laikomi:

> ... veiksmai, kuriais siekiama visiškai ar iš dalies sunaikinti tautinę, etninę, rasinę ar religinę grupę, būtent:
> 
> 
> (a) tos grupės narių žudymas;
> (b) sunkus tos grupės narių kūno ar psichikos žalojimas;
> (c) tyčinis gyvenimo sąlygų kūrimas tai grupei siekiant sunaikinti ją ar jos dalį;
> (d) priemonių, kuriomis siekiama mažinti tos grupės vaikų gimstamumą, taikymas;
> (e) prievartinis tos grupės vaikų perdavimas kitai grupei.
> — Konvencija dėl kelio užkirtimo genocido nusikaltimui ir baudimo už jį. 2 straipsnis

Pagal konvenciją baudžiamas:

> 
> (a) genocidas;
> (b) susitarimas vykdyti genocidą;
> (c) tiesioginis ir viešas genocido kurstymas;
> (d) bandymas vykdyti genocidą;
> (e) bendrininkavimas vykdant genocidą.
> — Konvencija dėl kelio užkirtimo genocido nusikaltimui ir baudimo už jį. 3 straipsnis

Bylų nagrinėjimas
-----------------

### Jugoslavija

1993 m. Jungtinių Tautų Saugumo Taryba įsteigė Tarptautinį baudžiamąjį tribunolą buvusiajai Jugoslavijai. Buvusios Jugoslavijos vadovai buvo kaltinami šiurkščiais Ženevos konvencijų pažeidimais, karo teisės pažeidimais, genocidu ir nusikaltimais žmoniškumui, vykdytais Jugoslavijos karų metu. 2017 m. tribunolas baigė darbą.

### Rusija

2022 m. karinės invazijos į Ukrainą metu Rusijos pajėgos įvykdė karo nusikaltimų, taip pat galimai genocidinius veiksmus, išvardytus Genocido konvencijoje. Kanada, Čekija, Estija, Airija, Latvija, Lietuva, Lenkija ir Ukraina apkaltino Rusiją genocidu. 2022 m. balandį „Genocide Watch" perspėjo dėl galimo genocido Ukrainoje.

### Izraelis

2023 m. gruodžio 29 d. Pietų Afrikos Respublika kreipėsi į Tarptautinį Teisingumo Teismą, kaltindama Izraelį vykdant genocidą Gazos Ruože karo su „Hamas" metu. Pietų Afrika taip pat paprašė Tarptautinio Teisingumo Teismo reikalauti Izraelio nutraukti savo karines operacijas Gazos Ruože.

Šaltiniai
---------

1. ↑  „Convention on the Prevention and Punishment of the Crime of Genocide" (PDF). *United Nations Audiovisual Library of International Law*. Nuoroda tikrinta 2020-01-05.
2. 1 2 3  „Genocidas". *www.vle.lt*. Visuotinė lietuvių enciklopedija. Nuoroda tikrinta 2024-01-12.  Išorinė nuoroda parametre `|website=` (pagalba)
3. ↑  Auron, Yair, *The Banality of Denial*, (Transaction Publishers, 2004), 9.
4. ↑  „A/RES/96(I) - E - A/RES/96(I) -Desktop". *undocs.org*. Nuoroda tikrinta 2021-06-03.
5. 1 2  „Convention on the Prevention and Punishment of the Crime of Genocide". *OHCHR*. 1948-12-09. Suarchyvuotas originalas 2022-04-13. Nuoroda tikrinta 2022-04-18.  Nežinomas parametras `|url-status=` ignored (pagalba)
6. ↑  „Genocide Emergency Update: Ukraine". *Genocide Watch*. April 13, 2022.
7. ↑  „Genocide Emergency: Ukraine". *Genocide Watch*. September 4, 2022.
8. ↑  Corder, Mike (29 December 2023). „South Africa launches case at top UN court accusing Israel of genocide in Gaza". *AP News* (anglų). Nuoroda tikrinta 2 January 2024.
9. ↑  „APPLICATION INSTITUTING PROCEEDINGS" (PDF). *INTERNATIONAL COURT OF JUSTICE*. Nuoroda tikrinta 2 January 2024.

Nuorodos
--------

* Genocido konvencijos tekstas